Restaurantbedryf vies oor regering se skielike versoekArgieffoto ter illustrasie (Foto: Unsplash/Alex Holyoake) Die regering en die Restaurantvereniging van Suid-Afrika (Rasa) is tans in gesprek oor die verkoop van alkohol by restaurante in die komende feestyd en wat gedoen kan word om die verspreiding van Covid-19 te bekamp. Die regering het ŉ dringende versoek aan Rasa gerig om met sy lede in gesprek te tree oor hul voorgestelde posisie rakende alkoholverkope op die perseel en maatreëls wat getref kan word om voldoening aan die voorkomingsprotokolle van Covid-19 te verhoog. Volgens die regering voer wetenskaplikes aan dat die verbruik van alkohol in restaurante ŉ groot risiko vir die verspreiding van Covid-19 is, veral tydens die feestyd. “Ek het bewyse van hierdie dokument aangevra en dit duidelik gemaak dat maatskaplike probleme nie met die virus verwar moet word nie. Die kwessie van alkoholmisbruik moet ook nie op ons as ŉ bedryf se skouers geplaas word nie,” sê Wendy Alberts, uitvoerende hoof van Rasa. Alberts het gesê daar bestaan goedgekeurde protokolle. Sy het haar misnoeë uitgespreek teenoor die regering wat hulle sonder enige kennisgewing bel om dringend ŉ oplossing te eis, sonder om te spesifiseer wat die presiese risiko is. “Die regering het maande gehad om met ons te praat en eis nou ŉ oplossing.” Rasa het ook verlede week gesê namate die vakansietyd ál nader kom, moet die afsonderingsregulasies ten volle opgehef word. Die restaurantbedryf, het nes die toerismebedryf vanjaar groot finansiële verliese gely en kan weer daarvoor opmaak met die Desemberpiektyd. Daar was ook verlede week gerugte dat strenger regulasies ingestel gaan word gegewe die tweede vlaag van Covid-19-infeksies waaronder veral die Oos-Kaap en Wes-Kaap gebuk gaan. Alberts sê Rasa sal alles in sy vermoë doen om te verseker dat daar nie weer ŉ verbod op aansitetes in restaurante ingestel word nie.